Veksø Kirke
Veksø Kirke er en sognekirke beliggende i den nordøstlige udkant af Veksø på en svag forhøjning.
Kirkegården, som er udvidet mod nord, er omgivet af en mur af kløvede kampesten mod vest og sydvest, en munkestensmur mod nord og et kampestensdige mod øst og sydøst. Der er en køreport med låger mod sydvest samt en låge til fodgængere mod nord.
Kirken består af et romansk skib, et senmiddelalderligt tårn, et våbenhus og et langhuskor med apsis fra 1866, der erstattede et tidligere romansk kor og apsis. Hertil kommer et trappehus fra 1870 på tårnet.
Af den oprindelige kirkebygning er kun bevaret skibets stærkt ombyggede, relativt høje langmure. Af oprindelige detaljer i dette murværk kan nævnes den oprindelige syddør, som stadig er i brug samt et nu tilmuret vindue, der kan ses fra våbenhusets loft.
Det lave senmiddelalderlige tårn, som kun er omkring 1,3 meter højere end skibets tag, er opført i munkesten på en syld (et fundament) af meget store kampesten. I murværket ses også flere steder kampesten. Adgangen til det øvre stokværk (etage) sker gennem et lille trappehus syd for tårnet, som er bygget i moderne munkesten. Øverst har tårnet gavle mod øst og vest, som hver har syv trappeformede kamtakker. Vestgavlen er desuden udsmykket med tre smalle højblændinger, dvs. dekorative murnicher.
Våbenhuset foran skibets syddør er opført i munkesten blandet med kampesten. Den lille glug (et lille hul) over døren er oprindelig, mens alle andre åbninger i bygningen er senere tilføjelser.
I 1866 blev det romanske kor og apsissen revet ned, og skibet blev forlænget 3,6 m mod øst. Denne forlængelse og den tilhørende apsis blev opført i moderne munkesten.
Det tidligere kor var, som i de fleste kirker, smallere end skibet, men under den nye forlængelse blev det bygget lige så bredt med skibet. Derfor er der i dag ingen fysisk markering af overgangen mellem kor og skib.
Kirkens tagværker er bygget i fyrretræ og er alle fra 1865-1866 med undtagelse af noget af tømmeret i skibets tagværk, som er ældre. Indvendigt præges kirken af de hvide vægge, bræddeloftet i skibet og det hvælvede loft i tårnrummet. Der er ingen kalkmalerier i kirken.
Af middelalderligt inventar ejer kirken en romansk granitdøbefont og en alterkalk fra sengotisk tid. Ud over dette er inventaret fra de efterfølgende århundreder, hvor 1600-tallet er særligt velrepræsenteret.
Det ældste inventarstykke er den romanske døbefont i rød granit. Den svarer nogenlunde til døbefonten i Græse Kirke.
Den ene kirkeklokke fra 1555 er meget interessant, da den stammer fra Øsel – en ø i Estland, som i dag kaldes Saaremaa. Det vides ikke, hvornår den kom til Veksø.
I kirken står en degnestol, som er sammensat af dele fra forskellige århundreder, men hvis østgavl er fra 1564.
På alterbordet står altertavlen, som er fra omkring år 1600. Den centrale udsmykning udgøres af et maleri af C.A. Schleisner fra 1866, som forestiller en stående Kristus.
Prædikestolen fra perioden 1600-1625 svarer til prædikestolen i Måløv Kirke. Den er i fire fag, som er udsmykket med malerier af evangelisterne. Fagene har hjørnehermer, dvs. figurer, hvis underkrop udgøres af søjler. Over prædikestolen hænger en enkelt sekssidet himmel fra 1745.
Stolestaderne, dvs. kirkebænkene, er af forskellige aldre. De ældste er fra 1560'erne og står i tårnrummets nordside. Skibets bænke er fra omkring år 1600. Bænkene havde låger indtil omkring år 1870.
Alterbordet er nyere og lavet i fyrretræ.
I kirken ligger et enkelt historisk gravminde, som er en gravramme fra 1604 i skibsgulvet. En gravramme er en ramme af træ, evt. med skåret indskrift, beregnet til indramning af gravsten, gravflise eller jorddækket gravsted. På kirkegården ligger der desuden en historisk gravsten fra 1851.